text: F-16 fly fra Skrydstrup tvunget til landing på Bornholm
  21 november 2016 kl. 13.55
  Piloten hørte et højt bang fra motoren og valgte derfor at lande flyet i Rønne.
  Et F-16 jagerfly fra Fighter Wing Skrydstrup måtte mandag formiddag foretage en sikkerhedslanding, efter at flyet pludselig fik problemer med motoren.
  Ifølge Anders Rex, der er chef for Fighter Wing Skrydstrup, så foregik det hele uden dramatik, men situation var alvorlig nok til, at F-16 flyet skulle lande på den nærmeste landingsplads.
  Anders Rex, Fighter Wing Skrydstrup: "Der skete det, at motoren fik en såkaldt engine stall, det betyder, at motoren laver det, der godt kan sammenlignes med et højt bang"
  - Der skete det, at motoren fik en såkaldt engine stall, det betyder, at motoren laver det, der godt kan sammenlignes med et højt bang, fortæller Anders Rex til TV SYD.
  Motoren i F-16 flyene har indbygget noget automatik, der selv går ind og løser problemet, men når der opstår den slags motorproblemer, er det vigtig at få det grundigt undersøgt, siger Anders Rex.
  F-16 flyet var afsted på en rutinemæssig afvisningsflyvning i Østersøen, da uheldet skete.
  Flymekanikere fra Fighter Wing Skrydstrup rejser nu til Bornholm, og skifter hele motoren inden flyet igen bliver fløjet tilbage til Skrydstrup.
  